Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 309/02)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 11/2000

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20, I-00187 Roma

Tlf. (39) 06 481 99 68

Fax (39) 06 42 01 31 26

E-post: qtc3@politicheagricole.it

2. Ansøgende sammenslutning 2.1. Navn: Associazione Interprovinciale tra Produttori Olivicoli di Teramo e di L'Aquila - A.I.Pr. Ol.

2.2. Adresse: Circonvallazione Ragusa, 31, I-64100 Teramo

2.3. Sammensætning: producent/forarbejdningsvirksomhed (x) andet ( )

3. Produktets art: Kategori 1.5 - Fedtstoffer - Ekstra jomfruolie

4. Varespecifikation:

(Sammenfatning af betingelserne i artikel 4, stk. 2)

4.1. Navn: Pretuziano delle Colline Teramane

4.2. Beskrivelse: Ekstra jomfruolie med følgende kendetegn:

- farve: gulgrøn

- duft: frugtagtig (middel)

- smag: frugtagtig (middel), let bitter og krydret

- paneltest: > 6,5

- syreindhold i alt, udtrykt som oliesyre i vægt, højst 0,5 g pr. 100 g olie

- peroxidtal: < 2 Meq O2/kg

- K232: < 2,00

- K270: < 0,20

- polyfenoler: > 120 mmg/kg

- oliesyre: > 70 %

4.3. Geografisk område: De oliven, som anvendes til fremstilling af ekstra jomfruolien Pretuziano delle Colline Teramane, produceres og forarbejdes i det bakkede område, som løber gennem hele provinsen Teramo (regionen Abruzzi) fra nord til syd, og som strækker sig fra kysten og 25-30 km ind i landet. Området består af kommunerne Ancarano, Atri, Basciano, Bellante, Bisenti, Canzano, Castellalto, Castiglione Messer Raimondo, Castilenti, Cellino Attanasio, Cermignano, Colonnella, Controguerra, Corropoli, Montefino, Morro D'Oro, Mosciano S. Angelo, Nereto, Notaresco, Penna S. Andrea, S. Egidio alla Vibrata, S. Omero og Torano Nuovo i deres fulde udstrækning og dele af kommunerne Alba Adriatica, Arsita, Campli, Castel Castagna, Civitella del Tronto, Colledara, Giulianova, Isola del Gran Sasso, Martinsicuro, Montorio al Vomano, Pineto, Roseto degli Abruzzi, Silvi, Teramo, Torricella Sicura, Tortoreto og Tossicia.

4.4. Bevis for oprindelse: Oliventræet har været udbredt i Teramo-provinsen siden år 1000 f.Kr. eller måske endnu længere. Det var romerne, som i 300-tallet f.Kr. udvidede og intensiverede olivendyrkningen. Derefter fulgte perioder med skiftevis tilbagegang og ekspansion i takt med den historiske udvikling.

Pancrazio Palma (1781-1850) skrev i "Opere Complete" (Samlede værker), Teramo 1912, følgende om de omskiftelige forhold: "I århundreder har vi forsynet den romerske stat med olie, og nu leverer vi stiklinger, eftersom denne regering siden februar 1836 så godt som har forbudt indførsel af olie og seriøst har fremmet plantningen af Minervas træ ved at yde præmie til hvert enkelt nyplantet træ".

Det matrikelregister, som i 1809 blev oprettet under Napoleon, indeholder oplysninger om omfanget og udbredelsen af olivenolien i Teramo-provinsen. Sammenholdt med det aktuelle matrikelregister fra 1990 er der ikke sket store ændringer på trods af den lange periode, der er forløbet.

Arturo Provenzale skrev i "Guida viticola ed olearia" (Vejledning om vin- og olivendyrkning), Teramo 1907, følgende: "Ved verdensudstillingen i Wien i 1873 vakte olivenolieprodukterne fra Abruzzo stor beundring, da de blandt flere hundrede forskellige produkter fra alle steder i Italien vandt hele fire førstepræmier (...) Vinderne var producenter fra Loreto, Montepagano, Giulianova og Teramo".

Dyrkning, forarbejdning og aftapning finder sted inden for det afgrænsede område. At også aftapningen finder sted inden for dette afgrænsede område, skyldes at det for at bevare Pretuziano delle Colline Teramane-oliens særlige egenskaber og kvalitet er nødvendigt, at den kontrol, der foretages af tredjeinstansen, overvåges af de pågældende producenter. For disse er den beskyttede oprindelsesbetegnelse af afgørende betydning og giver dem - helt i overensstemmelse med forordningens målsætninger - mulighed for at supplere deres indtægter. Endvidere finder denne operation traditionelt sted i det pågældende geografiske område.

De producenter, som har til hensigt at markedsføre ekstra jomfruolie under denne betegnelse skal, for at sikre at produktet kan spores, lade deres olivenlunde og forarbejdnings- og aftapningsanlæg registrere i dertil oprettede registre, som føres og opdateres af kontrolinstansen.

4.5. Fremstillingsmetode: Ekstra jomfruolie med betegnelsen Pretuziano delle Colline Teramane fremstilles af oliven af sorterne Leccino, Frantoio og Dritta, som tilsammen udgør op til 75 %. De resterende 25 % udgøres af andre lokale sorter, herunder primært sorterne Tortiglione, Carboncella og Castiglionese.

Planteafstanden i de godkendte olivenlunde skal være på 6 × 6 m, 6 × 7 m og 7 × 7 m, og træerne skal beskæres, så de får en lav trækrone (lavt krontræ, enkelt spindel, Y-formet vifte).

Planteafstanden kan være mindre på den betingelse, at de nedenfor fastsatte produktionsbegrænsninger ikke overskrides. Der kan også dyrkes oliven i blandingskulturer på traditionel vis med en planteafstand på 20-30 × 10 m, og hvor træerne beskæres, så de får en høj trækrone (enkelt krontræ, krontræ med flere spindler).

Olivenfrugterne høstes direkte fra træet med håndkraft eller mekaniske hjælpemidler i tiden fra modningens begyndelse til den 10. december.

Den maksimale produktion af oliven, der er bestemt til fremstilling af ekstra jomfruolie, må højst udgøre 6500 kg/ha i olivenlunde, hvor der kun dyrkes oliven, mens den gennemsnitlige produktion af oliven i olivenlunde med blandingskulturer højst må udgøre 50 kg pr. træ.

Det maksimale olieudbytte må ikke overskride 20 %.

Insektbekæmpelse finder sted efter principperne for integreret bekæmpelse og/eller biologisk bekæmpelse.

Olivenfrugterne skal transporteres i ventilerede plastkasser eller storkasser. Fra høsten og indtil presningen, som finder sted inden for to dage, skal olivenfrugterne opbevares i ventilerede beholdere af hårdt materiale i kølige lokaler med god ventilation.

Presningen skal foretages på 30 minutter og ved en temperatur på 27 °C. Selv fortyndingsvandet skal holde denne temperatur.

4.6. Tilknytning: Et vigtigt formål med olivendyrkningen i dette område er at bevare landskabet og beskytte jordbunden og miljøet. Området er klemt inde mellem Adriaterhavet mod øst og bjergmassivet Gran Sasso d'Italia mod vest. Denne beliggenhed har stor indflydelse på klimaet og medfører store temperaturforskelle mellem forskellige årstider. Området er dækket af parallelle højdedrag, hvis sider er gennemfuret af næsten parallelle vandløb, der munder ud i havet. Disse specielle jordbunds- og klimaforhold har afgørende indflydelse på egenskaberne ved BOB "Pretuziano delle Colline Teramane".

I latinske litterære kilder defineres det område, der i dag udgør produktionsområdet, som "ager Pretutianus". Området var beboet af Petruzi-folket, som var et italisk folkeslag, der ifølge historien nedstammede fra et forhenværende palæo-sabellisk folkeslag. I begyndelsen af 300-tallet f.Kr. blev Petruzi-folket underlagt romersk styre, men det lykkedes dog for det at bevare sin kulturelle egenart. Romaniseringsprocessen førte til, at området blev afgrænset, og ifølge M. P. Guidobaldi svarede området under Augustus til det, som blev kaldt "praefectura iure dicundo", hvis centrum bestod af "Interamnia Pretuttiorum", dvs. det nuværende Teramo.

Således har termen "pretuziano" senest fra 300-tallet f.Kr. og frem til vore dage entydigt været betegnende for det område, som i dag svarer til Teramo-provinsen, og for de berømte produkter fra dette område, f.eks. vinene, som Plinio flere gange refererer til i sin Naturalis historia.

Det samme gør sig gældende for olien fra området. Cato skrev i De rustica, at hyrder fra Teramo tog olien med på deres lange vandringer til og fra Det Tyrrhenske Hav langs saltvejen eller "Via Salaria".

4.7. Kontrolinstans: Navn: Camera di Commercio, Industria, Artigianato ed Agricoltura di Teramo

Adresse: Via Savini, I-64100 Teramo.

4.8. Mærkning: Ekstra jomfruolien skal markedsføres i beholdere eller flasker på højst fem liter.

Ud over de oplysninger, som kræves i henhold til reglerne om mærkning, anføres på etiketten den beskyttede oprindelsesbetegnelse "Pretuziano delle Colline Teramane" med tydelig og uudslettelig skrift.

4.9. Krav i nationale bestemmelser: -

EF nr.: IT/00174/2000.11.20.

Dato for modtagelsen af den fuldstændige ansøgning: 18. juli 2002.